Помнік герою
*Міхась Пазнякоў*

Герою з Масквы ці з-за Дона,

Майму земляку ці з-за Волгі

Пад юным зажураным клёнам

Стаіць абеліск ля дарогі.

Далёка ад роднага краю

Сцяжыну яго абарвала

Тупая варожая куля[[1]](#footnote-1).

Хавала яго не матуля.

Салют не грымеў над грудком —

Хавалі салдата цішком

Уночы жанчыны-сялянкі

На мужнай зямлі партызанскай.

Не быў ён знаёмы нікому,

Застаўся таму невядомы.

У Дзень Перамогі пагожы[[2]](#footnote-2)

Абнеслі грудок агароджай.

Чырвоная гордая зорка

Заззяла над сумным пагоркам.

Удовы[[3]](#footnote-3) з адноўленай вёскі

Пасеялі побач валошкі,

Маленькую лаўку зрабілі

I клён малады пасадзілі.

Расце ён, салдату спявае

Пра маці, што дома чакае.

1. *Ку́ля* — невялікі свінцовы прадаўгаваты снарад для стральбы з ручной агнястрэльнай зброі і кулямёта. [↑](#footnote-ref-1)
2. *Паго́жы* — ясны, цёплы. [↑](#footnote-ref-2)
3. *Удава́* — жанчына, у якой загінуў або памёр муж. [↑](#footnote-ref-3)